beholden
        
         (navigasjon)
Store norske leksikon,Teknologi og industri,Transport,Sjøfart og skipsindustri,Skipstekniske og nautiske begrep,Nautiske og maritime begrep
Beholden er i navigasjon et uttrykk for det som virkelig er oppnådd. Dette gjelder spesielt et skips fart og kurs.
Beholden kurs Beholden kurs er den virkelige kursen et fartøy har, når en har tatt hensyn til strøm- og vindforhold. Dette vil si kursen skipet holder når det farer over grunnen, som med andre ord er kursen i sjøkartet. Hvis en seiler mot vest, 270 grader, kan skipet for eksempel ha noe strøm og vind inn fra babord side, det vil si fra syd, 180 grader. Disse kreftene vil føre skipet mot nord, 000 grader. Skipet styrer med andre ord 270 grader, men går egentlig med en kurs over grunnen på kanskje 275–280 grader, fordi kreftene fra syd også flytter skipet på tvers av styrt kurs. Skipets styrte kurs er altså den kurs en styrer. Når en tar høyde for hvilken vei vinden fører skipet, får en fartøyets seilte kurs. Deretter beregner en hvor strømmen fører skipet, og får til sist den egentlige kursen, og det er dette som er beholden kurs. Beholden fart og distanse Beholden fart er den virkelige farten til skipet. En båt som går med fart på 6 knop gjennom et sund med 2 knop motstrøm, holder en fart på 6 knop gjennom vannet. Den virkelige farten er derimot 4 knop. Farten over grunnen må derfor beregnes ved å trekke fra den fart som motstrømmen har. I motsatt tilfelle, der strømmen går med båten, vil fart gjennom vannet fortsatt være 6 knop. Medstrømmen føyer til 2 knop i båtens fart over grunnen, slik at beholden fart er 8 knop. Beholden distanse er avstand tilbakelagt over grunnen. Et fartøy som holder 3 knop i motstrøm som også holder 3 knop, vil i løpet av en time tilbakelegge 3 nautiske mil gjennom vannet. I virkeligheten er 0 nautiske mil tilbakelagt, ettersom båten står stille i strømmen. Les mer i Store norske leksikon kurs – navigasjon avdrift – sjøvesen navigasjon avdriftskomponent storsirkelseilas